**INFORMATĪVAIS ZIŅOJUMS**

**par Eiropas Savienības enerģētikas ministru 2016. gada 12.-13. jūlija neformālajā sanāksmē izskatāmajiem jautājumiem**

**1. Neformālās Enerģētikas ministru sanāksmes darba kārtības jautājumi**

Slovākijas prezidentūra (turpmāk – Prezidentūra) 2016. gada  
12.-13.jūlijā Bratislavā, Slovākijā, organizē neformālo Eiropas Savienības (turpmāk – ES) Enerģētikas ministru sanāksmi (turpmāk – sanāksme).

Sanāksmē tiek plānota kopīga darba sesija ar vides un klimata ministriem, kuras laikā paredzēta diskusija “Ilgtspējīgs finansējums un jauna pārvaldība, lai sasniegtu ES klimata un enerģētikas mērķus”. Jautājuma izklāsts un Latvijas nostāja ir ietverta informatīvajā ziņojumā “Par 2016.gada 11.-12.jūlijā neformālajā Eiropas Savienības Vides un klimata ministru sanāksmē izskatāmajiem jautājumiem”.

Enerģētikas ministriem atsevišķi paredzētas divas darba sesijas un darba pusdienas, kurās paredzēts diskutēt par šādiem jautājumiem:

1. Enerģijas cenas un konkurētspēja;
2. ES Sašķidrinātās dabasgāzes un enerģētiskā drošuma stratēģija.

a) **Enerģijas cenas un izmaksas ES konkurētspējas kontekstā**

Pirmā sanāksmes darba sesija tiks veltīta enerģijas cenu un izmaksu ietekmei uz ES kopējo konkurētspēju.

2014.gada Eiropas Komisija (turpmāk – Komisija) sagatavoja ziņojumu par enerģijas cenām un izmaksām, kurš skaidri parādīja gan būtiskas cenu atšķirības starp ES dalībvalstīm, gan ar citiem pasaules reģioniem. Viens no ieteikumiem enerģijas cenu izlīdzināšanai ES bija turpināt pilnveidot ES iekšējo enerģijas tirgu. Tāpat energoefektivitātes pasākumi var palīdzēt samazināt enerģijas izmaksas patērētājiem.

Prezidentūra ir sagatavojusi darba dokumentu, kurā tiek uzsvērts, ka viens no ES uzdevumiem noteikto enerģētikas un klimata mērķu sasniegšanai ir to paveikt izmaksu efektīvā veidā, kas stiprinātu ES rūpniecības konkurētspēju un nesamērīgi nepalielinātu mājsaimniecību izmaksas par enerģiju. Īpaši būtiski enerģijas cenu kāpumu izjūt energointensīvā rūpniecība, kas saskaras ar būtisku konkurenci no citiem pasaules reģioniem tieši dēļ būtiskām enerģijas cenu atšķirībām.

Prezidentūra norāda, ka pēdējo pāris gadu laikā enerģijas resursu vairumtirdzniecības cenas ir būtiski kritušās. Tomēr ne vienmēr šīs izmaiņas ir jutuši gala patērētāji, kas, piemēram, elektroenerģijas cenas samazināšanos neizjūt līdz ar sadales tarifu un dažādu nodevu palielinājumu.

Šajā kontekstā Prezidentūra piedāvā šādus diskusiju jautājumus:

* Vai dažādās nesenās enerģijas cenu izmaiņas ir tirgus apstākļu rezultāts, vai arī politikas, likumdošanas un fiskāliem pasākumiem ir būtiskāka nozīme enerģijas cenu noteikšanā?
* Kā mēs varam nodrošināt tādu pieeju ES enerģētikas un klimata mērķu sasniegšanai, kas nodrošinātu cenu signālus enerģijas tirgiem un patērētājiem, vienlaikus ņemot vērā dažādu politiku ietekmi uz enerģijas cenām un izmaksām ES rūpniecībai un mājsaimniecībām? Vai ir vēl kādi konkrēti pasākumi, kuri būtu jāapsver, lai samazinātu enerģijas cenas un slogu ES uzņēmējiem?

**Latvijas nostāja:**

Latvija ir pārliecināta, ka konkurētspējīgas cenas ir viens no Latvijas enerģētikas politikas centrālajiem jautājumiem, jo tas būs galvenais faktors ceļā uz enerģētikas drošības un ilgtspējas mērķu sasniegšanu. Latvija uzskata, ka enerģijas cenu un izmaksu pieaugums mazina ES globālo konkurētspēju, tāpēc Latvija vēlas uzsvērt, ka savlaicīgu rīcībpolitiku izstrāde problēmas novēršanai būs atslēgas elements cenu un izmaksu līmeņa stabilizācijai.

Latvija uzskata, ka elektroenerģijas sektorā būtiskākās cenu pieauguma sastāvdaļas ir tīkla izmaksas un nodokļi. Elektroenerģijas cenas, kontekstā ar pāreju uz zema oglekļa ekonomiku un no tā izrietošajiem regulējuma un politikas pasākumiem, ir būtiski ietekmējusi politikas rezultātā īstenotā elektroenerģijas tirgus transformācija. Pozitīvi ir vērtējama reģionāla sadarbība, piemēram, *Nord Pool Spot* biržā. Tā rada reģionālu tirgu, kas ļauj elektroenerģijas ražošanas efektīvākās vietas meklēt reģionālā līmenī, tādējādi veicinot efektīvu ražošanu. Vienlaikus, Latvija norāda, ka, analizējot cenu pieaugumu, nepieciešams ņemt vērā arī Baltijas valstu nepieciešamību pēc starpsavienojumiem, lai Baltijas valstu (t.sk. Latvijas) elektroenerģijas tirgi varētu integrēties ES iekšējā enerģijas tirgū.

Latvija uzskata, ka dabasgāzes jomā ir svarīgas dalībvalstu atšķirīgās situācijas, ņemot vērā nediversificēto piegādi un cenu indeksāciju pēc naftas. ES ietvaros gāzes tirgus attīstība veicina konkurenci un patērētājiem izdevīgāko piedāvājumu pieejamību. Gāzes sektorā nozīmīgi ir komerclīgumi ar gāzes piegādātājiem un šajā jomā noderīga būtu turpmāka ES pozīcijas ciešāka koordinēšanās, lai šie līgumi atbilstu ES iekšēja tirgus principiem, kā arī neradītu apstākļus negodīgai konkurencei ES iekšējā tirgū.

Latvija uzskata, ka enerģētikas infrastruktūra, kā arī enerģijas piegādes avotu un ceļu diversifikācija, būs atslēgas elementi enerģijas cenu līmeņa stabilizācijai un ES globālās konkurētspējas veicināšanai. Izšķirošu lomu ES enerģētikas infrastruktūras stiprināšanā ieņems Eiropas Infrastruktūras savienojumu instrumenta ietvaros atbalstīto Kopējas intereses projektu īstenošana, kā arī reģionālā sadarbība.

Latvija apzinās arī, ka energoefektivitātes pasākumi ir viens no nozīmīgākajiem dzinējspēkiem enerģijas izmaksu mazināšanai.

Turpmākajā enerģijas tirgus pielāgošanas procesā zema oglekļa ekonomikas vajadzībām būtiski ir līdzsvarot enerģijas cenas patērētājiem un enerģijas ražotājiem. Kontekstā ar citām enerģētikas politikas dimensijām, piemēram, energodrošuma stiprināšana vai enerģijas importa samazinājumu īstenojot energoefektivitātes pasākumus, galvenajam dzinulim ir jābūt investoriem pievilcīgai enerģijas cenai.

Vienlaikus jāīsteno pasākumi, kas nodrošina mazaizsargāto patērētāju aizsardzību un jo īpaši energointensīvās rūpniecības konkurētspēju pasaules līmenī. Būtiski ir turpināt strukturālos pasākumus, kas turpina atdalīt ekonomisko izaugsmi no patērētā enerģijas apjoma, tādējādi radot pamatu sekmīgai pārejai uz zema oglekļa ekonomiku.

b) **Sašķidrinātās dabasgāzes un dabasgāzes uzglabāšanas stratēģija kā ieguldījums Eiropas Savienības enerģētiskajam drošumam**

Otrā darba sesija tiks veltīta sašķidrinātās dabasgāzes (LNG) un dabasgāzes uzglabāšanas stratēģijas lomai ES enerģētiskās drošības stiprināšanai.

2016.gada februārī Komisija publicēja LNG un gāzes krātuvju stratēģiju. Šī stratēģija ir vērsta uz gāzes piegāžu ceļu un avotu diversifikācijas veicināšanu, izmantojot LNG tirgus sniegtās priekšrocības, kā arī efektīvu dabasgāzes krātuvju izmantošanu ES, lai veicinātu dabasgāzes pietiekamību krīzes situācijās. Komisijas LNG un gāzes krātuvju stratēģija paredz, ka ES ir nepieciešams stiprināt iekšējo gāzes pārvades infrastruktūru, lai visām ES dalībvalstīm būtu piekļuve LNG tirgum. Vienlaikus stratēģija paredz, ka ir jāturpina pilnveidot ES iekšējo enerģijas tirgu, lai tas spētu nodrošināt nepieciešamos cenu signālus gāzes piegādēm vietās, kur tās visvairāk nepieciešamas. Būtiski ir efektīvi izmantot gāzes krātuvju sniegto potenciālu ES gan attiecībā uz gāzes piegāžu drošuma, gan konkurētspējas aspektiem.

Šajā kontekstā Prezidentūra ir sagatavojusi diskusijas dokumentu, kurā tiek uzsvērts, ka globālā līmenī nepieciešams veicināt atvērta LNG tirgus attīstību un tāpēc ES būtiski ir stiprināt dialogu ar LNG piegādātājiem, lai veicinātu šādas gāzes nokļūšanu ES tirgū. Ņemot vērā, ka sauszemes cauruļvadu izbūve no apkārtējiem reģioniem ir laikietilpīgs process un pieejamie gāzes apjomi ir ierobežoti, gāzes piegāde no tālākiem pasaules reģioniem var sniegt būtisku ieguldījumu piegāžu ceļu un avotu dažādošanā. Šīs iespējas pievilcību stiprina globālā LNG tirgus tendences, kas raksturojamas ar piegādātāju skaita un piedāvātā gāzes apjoma pieaugumu. Prezidentūra uzsver, ka tiek prognozēts, ka tuvāko gadu laikā tiks palielinātas pasaules LNG eksporta un pārvadāšanas jaudas. Vienlaikus paredzama elastīga LNG piegādes tirgus attīstība un tai sekojošā dabasgāzes cenas samazināšanai.

Prezidentūra norāda, ka energodrošuma stiprināšana, īpaši gāzes sektorā, ir viens no ES enerģētikas politikas būtiskākajiem izaicinājumiem. ES ir lielākais dabasgāzes importētājs pasaulē, un piegāžu ceļu un avotu diversifikācija ir nepieciešama, lai stiprinātu enerģētisko drošumu un konkurētspēju. Līdz šim pieredzētie gāzes piegāžu pārtraukumi ES dalībvalstīm ir pamatojuši nepieciešamību mazināt enerģētisko atkarību, jo īpaši valstīs, kuras ir atkarīgas no viena dominējošā gāzes piegādātāja.

Lai vecinātu ministru viedokļu apmaiņu Prezidentūra piedāvā šādus diskusiju jautājumus

* Kāds, jūsuprāt, ir šī brīža akūtākais jautājums un lielākais nākotnes izaicinājums ES energodrošumam?
* Dabasgāze ir būtiska dalībvalstu enerģētikas struktūras sastāvdaļu un tā var palīdzēt sasniegt ES klimata un enerģētikas mērķus. Kā visefektīvāk var izmantot piedāvātās iespējas enerģijas ceļu un avotu diversifikācijai, lai samazinātu potenciālos gāzes piegāžu riskus? Kādas ir jūsu prognozes par LNG daļu ES gāzes tirgū?
* Kādi regulējuma un infrastruktūras priekšnosacījumi ir jāizpilda, lai pilnībā izmantotu LNG un gāzes krātuvju potenciālu tādā veidā, kas palīdzēs sasniegt Enerģētikas Savienības mērķus? Vai augsta līmeņa grupas var palīdzēt noteikt infrastruktūras un rīcības prioritātes?
* Kādai jābūt divpusējo dialogu un daudzpusējo sadarbību lomai veidojot likvīdu un caurspīdīgu LNG tirgu?

**Latvijas nostāja**:

Latvija atbalsta visas piecas Enerģētikas Savienības dimensijas. Ņemot vērā Baltijas valstu enerģētisko atkarību un ģeopolitiskos riskus, energodrošuma stiprināšanai ir prioritārā nozīme.

Latvijas energoapgādes drošības līmeņa paaugstināšanai un izolācijas novēršanai ir būtiska dabasgāzes piegādes ceļu un avotu diversifikācija un elektroenerģijas starpsavienojumu kapacitātes uzlabošana, kā arī dabasgāzes krātuvju stiprināšana.

ES enerģētiskā drošuma stiprināšana ir būtiska gan gāzes, gan elektroenerģijas sektorā. Abos sektoros nozīmīgu lomu var ieņemt/ noteikt efektīvi funkcionējošs iekšējais tirgus, kā izveidē nozīmīga ir trūkstošās infrastruktūras izbūve. Latvija aktīvi strādā pie enerģētiskā drošuma stiprināšanas ES enerģētikas iekšēja tirgus ietvaros. Pirmkārt, tiek attīstīta nacionālā likumdošana, pieņemot grozījumus Enerģētikas likumā. Otrkārt, būvējot reģionālas nozīmes infrastruktūras projektus.

Energodrošums ir viena no piecām līdzvērtīgām un savstarpēji saistītām Enerģētikas Savienības dimensijām. Tā stiprināšanu paredz dažādu enerģētikas politiku elementi, piemēram, iekšējā enerģijas tirgus pilnveidošana, energoefektivitātes celšana un īpaši uzsverot vietējo enerģijas resursu plašāku izmantošanu. Vienlaikus gāze kā resurss ir svarīgs pārejā uz zema oglekļa ekonomiku, jo kā fosilais kurināmais tā ir ar pietiekami zemu siltumnīcefekta gāzu emisiju ietilpību, un attiecīgi enerģētikas un klimata mērķu sasniegšanai būs nepieciešams nodrošināt stabilas dabasgāzes piegādes.

Šajā kontekstā Latvija kopumā atzinīgi vērtē Komisijas publicēto Energodrošuma pakotni. Esam ieinteresēti saglabāt augstu ambīciju līmeni pakotnes tiesību aktu priekšlikumos, tādējādi īstenojot Eiropadomes nospraustos mērķus un principus.

Latvija uzskata, ka LNG termināļiem un dabasgāzes krātuvēm ir potenciāls veicināt kopēju ES energodrošumu un mazināt riskus krīzes gadījumā. ES atkarība no dabasgāzes importa turpinās būt viens no būtiskākiem izaicinājumiem ES enerģētikas politikā. Līdz ar to Latvija redz LNG kā svarīgu alternatīvu avotu, kas piedāvā lielu elastības pakāpi attiecībā uz piegādātājiem un krīzes situācijās. Latvija jo īpaši vēlētos izcelt pazemes dabas gāzes krātuvju stratēģiski svarīgo lomu, jo īpaši drošuma stiprināšanā.

No vienas puses, Latvija uzskata, ka dabasgāzes sektorā ES ir jāizveido atbilstoša infrastruktūra, kas ļautu elastīgi izmantot LNG piedāvāto enerģijas avotu diversifikāciju un uzglabāšanas pozitīvo ietekmi uz dabasgāzes tirgu. Piekļuve gan LNG infrastruktūrai, gan dabasgāzes krātuvēm ir būtisks ES iekšējā enerģijas tirgus nosacījums. Šādas infrastruktūras izveide kāpinātu enerģētisko drošumu, kā arī nodrošinātu cauruļvadu gāzes cenu ierobežošanu līdz LNG tirgus cenai. Līdz ar LNG tirgus attīstību un cenu samazināšanos, piekļuve šiem tirgiem palīdzētu stiprināt ES konkurētspēju. LNG tirgus daļa ir būtiska, lai nodrošinātu nepieciešamās infrastruktūras izmaksu efektīvu uzturēšanu.

No otras puses, Latvija uzskata, ka regulējuma pilnveide ir nepieciešama, lai sagatavotu ES gāzes tirgu elastīga LNG tirgus nozīmes palielinājumam. Elastīgs, uz īstermiņa darījumiem vērsts dabasgāzes tirgus ir pievilcīgs tirgotājiem, taču tas ietver sevī ilgtermiņa energodrošuma riskus. Šos riskus var ierobežot gāzes krātuvju efektīva izmantošana. Gadījumos, ja tirgus apstākļi nav labvēlīgi gāzes krātuvju izmantošanai, tad nepieciešams regulējums, kas nodrošina esošās gāzes krātuves infrastruktūras uzturēšanu ar mērķi stiprināt ES energodrošumu.

ES līdz ar atbilstošas infrastruktūras izbūvi un iekšējā gāzes tirgus pilnveidi iegūtu no aktīva un caurspīdīga pasaules LNG tirgus. ES tirdzniecības sarunās ir jāstiprina pasaules dabasgāzes tirgus attīstība.

**3. Latvijas delegācijas sastāvs**

Delegācijas vadītājs: **A.Ašeradens,** Ministru prezidenta biedrs, Ekonomikas ministrs

Delegācijas dalībnieki: **J.Patmalnieks**, Ministra padomnieks juridiskajos jautājumos;

**M.Zjurikova,** Specializētais atašejs - nozares padomniece.

Iesniedzējs:

Ministru prezidenta biedrs,

Ekonomikas ministrs A.Ašeradens

Vīza:

Valsts sekretārs J.Stinka

01.07.16.

1668

Dzintars Kauliņš tel. 67013263

Dzintars.Kaulins@em.gov.lv